[pic] | KOMISIA EURÓPSKYCH SPOLOČENSTIEV |

Brusel 19.07.2006

KOM(2006) 990, konečné znenie

OZNÁMENIE KOMISIE RADE

Vyhodnotenie opatrení prijatých Nemeckom v reakcii na rozhodnutie Rady zo 14. marca 2006 v súlade s článkom 104 ods. 9 Zmluvy o ES na zníženie schodku, ktoré sa pokladajú za nevyhnutné na nápravu stavu nadmerného schodku

OZNÁMENIE KOMISIE RADE

Vyhodnotenie opatrení prijatých Nemeckom v reakcii na rozhodnutie Rady zo 14. marca 2006 v súlade s článkom 104 ods. 9 Zmluvy o ES na zníženie schodku, ktoré sa pokladajú za nevyhnutné na nápravu stavu nadmerného schodku

1. POSTUP PRI NADMERNOM SCHODKU V PRÍPADE NEMECKA

Na základe dôkazov o schodku verejných financií, ktorý bol v roku 2002 nad referenčnou hodnotou 3 % HDP stanovenou v Zmluve o ES, a na základe odporúčania Komisie Rada 21. januára 2003 rozhodla, že Nemecko má nadmerný schodok (článok 104 ods. 6 Zmluvy).[1] Okrem toho podľa podmienok Paktu stability a rastu a na základe odporúčania Komisie prijala Rada v ten istý deň odporúčanie podľa článku 104 ods. 7 s cieľom skončiť stav týkajúci sa nadmerného schodku. Podľa údajov poskytnutých Eurostatom na základe správy, ktorú Nemecko predložilo Komisii 24. februára 2006 v súlade s nariadením Rady (ES) č. 3605/93, bol v roku 2005 schodok verejných financií v Nemecku na úrovni 3,3 % HDP. Rada sa 14. marca 2006 rozhodla v súlade s článkom 104 ods. 9 Zmluvy o ES[2] upozorniť Nemecko, aby prijalo opatrenia na zníženie schodku, ktoré sa pokladajú za nevyhnutné na nápravu stavu nadmerného schodku, „čo možno najrýchlejšie a najneskôr do roku 2007“. Rada konkrétne požiadala, aby „v rokoch 2006 a 2007 Nemecko zabezpečilo kumulatívne zlepšenie cyklicky upraveného salda bez jednorazových a dočasných opatrení najmenej o jeden percentuálny bod“ . Nemecko bolo okrem toho vyzvané, aby „prijalo potrebné opatrenia, ktorými sa zabezpečí, že po odstránení nadmerného schodku sa bude rozpočtová konsolidácia smerom k strednodobému cieľu, ktorým je vyrovnaný štrukturálny rozpočet, udržiavať prostredníctvom znižovania štrukturálneho schodku o najmenej 0,5 % HDP ročne“ . Nemecko bolo nakoniec požiadané, aby „najneskôr do 14. júla 2006 predložilo správu s opisom opatrení prijatých na dosiahnutie súladu s týmto rozhodnutím“ , čo je v súlade s článkom 6 nariadenia Rady 1467/97, zmeneného a doplneného nariadením Rady 1056/2005[3], ktorým sa príslušným členským štátom stanovuje lehota na prijatie opatrení na štyri mesiace po rozhodnutí Rady v súlade s článkom 104 ods. 9 Zmluvy o ES.

Dňa 5. júla 2005 Nemecko predložilo Komisii podrobnú vykonávaciu správu s popisom vývoja rozpočtu a plánov s cieľom preukázať dodržiavanie rozhodnutia Rady.

V článku 9 ods. 3 nariadenia Rady 1467/97 zmeneného a doplneného nariadením Rady 1056/2005 sa uvádza, že po uplynutí lehoty určenej členskému štátu na prijatie opatrení po rozhodnutí podľa článku 104 ods. 9 „Komisia oznámi Rade, či považuje prijaté opatrenia za dostatočné na zaistenie dostatočného pokroku na dosiahnutie korekcie nadmerného schodku v lehote stanovenej Radou za predpokladu, že sa úplne vykonávajú a že hospodársky vývoj zodpovedá prognózam“ . V súlade s týmto článkom sa v predloženej správe hodnotí opatrenie, ktoré prijalo Nemecko v reakcii na rozhodnutie Rady.

2. Prijaté opatrenia podľa správy predloženej Nemeckom

2.1 Saldo štátneho rozpočtu

Rozpočtové saldo v rokoch 2006 a 2007

Východisko pre správu predloženú Nemeckom je rozpočet spolkovej republiky na rok 2006, ktorý Bundestag prijal 23. júna 2006, a návrh rozpočtu spolkovej republiky na rok 2007, ktorý vláda prijala 5. júla 2006 spolu so správou. Obidva rozpočty obsahujú niekoľko opatrení, z ktorých väčšina je už uzákonená alebo aspoň prijatá vládou ako návrh právneho predpisu, a ktoré sú podrobne zdokumentované v uvedenej správe. Pokiaľ ide o makroekonomický scenár, ako aj rozpočtový plán, v správe sa aktualizujú informácie poskytnuté pri najnovšej aktualizácii programu stability, ktorý nemecká vláda predložila 22. februára 2006.

Vo vykonávacej správe sa plánuje schodok verejných financií na úrovni 3,1 % HDP v roku 2006 a na úrovni 2,5 % HDP v roku 2007 (pozri tabuľku 1)[4]. Útvary Komisie odhadujú, na základe údajov uvedených v správe, zlepšenie štrukturálneho salda (cyklicky upravené saldo bez jednorázových a dočasných opatrení) pre roky 2006 a 2007 v súhrnnom vyjadrení na úrovni 0,9 percentuálneho bodu HDP.

Podľa správy pomer príjmov k HDP v roku 2006 a 2007 mierne klesne. V roku 2006 daňové príjmy v percentách HDP mierne stúpajú, čo je v protiklade ku klesaniu sociálnych príspevkov vyjadrených v percentách HDP následkom utlmeného rozvoja príspevkovej základne. V roku 2007 nárast bežnej sadzby DPH o 3 percentuálne body rozprúdi daňové príjmy. Aj tento jav je protiváhou poklesu v oblasti sociálnych príspevkov, čo je spôsobené čiastočne znížením miery príspevkov do fondov nezamestnanosti a čiastočne pokračujúcim utlmeným rozvojom príspevkovej základne[5]. Nárasty a krátenia rôznych príplatkov pri priamych daniach smeruje k vzájomnému vyrovnaniu v rokoch 2006 a 2007. Navyše v oboch rokoch sa očakáva, že ostatné príjmy budú v porovnaní s rokom 2005 klesať. Podľa prognózy uvedenej v správe pomer výdavkov v porovnaní s rokom 2005 klesne o 0,4 percentuálneho bodu v roku 2006 a o približne ¾ percentuálneho bodu v roku 2007 (pozri tabuľku 1).

Plánovaná fiškálna konsolidácia vyplýva z nápravných opatrení prijatých od konca roku 2005, z ktorých je najdôležitejšie zvýšenie DPH za rok 2007, hoci sa to čiastočne vyrovná znížením v oblasti príspevkov sociálneho zabezpečenia. V správe sa očakávajú aj podstatné úspory v oblasti peňažných prevodov, najmä pri výdavkoch pracovného trhu, a nejaké úspory v oblasti kapitálových prevodov (zo zrušenia subvencií na súkromnú bytovú výstavbu) a naturálnych sociálnych transferov (nová cenová regulácia liekov).

Tabuľka 1: Porovnanie kľúčových makroekonomických a rozpočtových prognóz

2004 | 2005 | 2006 | 2007 | 2008 | 2009 |

Reálny HDP (zmena v %) | Správa júl 2006 | 1,6 | 1,0 | 1,6 | 1,0 | 1 ¾ | 1 ¾ |

KOM máj 2006 | 1,6 | 0,9 | 1,7 | 1,0 | -- | -- |

PS február 2006 | 1,6 | 0,9 | 1,4 | 1 | 1 ¾ | 1 ¾ |

Produkčná medzera (% z potenciálneho HDP) | Správa júl 20061 | -0,5 | -0,8 | -0,5 | -0,8 | -0,6 | -0,4 |

KOM máj 20062 | -0,4 | -0,6 | -0,1 | -0,3 | -- | -- |

PS február 20063 | -0,6 | -0,9 | -0.7 | -1,1 | -0,7 | -0,4 |

Saldo verejných financií (v % HDP) | Správa júl 2006 | -3,7 | -3,3 | -3,1 | -2 ½ | -2 | -1 ½ |

KOM máj 2006 | -3,7 | -3,3 | -3,1 | -2 ½ | -- | -- |

PS február 2006 | -3,7 | -3,3 | -3,3 | -2 ½ | -2 | -1 ½ |

Primárne saldo (v % HDP) | Správa júl 2006 | -0,8 | -0,5 | -0,3 | ½ | ½ | -- |

KOM máj 2006 | -0,8 | -0,5 | -0.3 | 0.3 | -- | -- |

PS február 2006 | -0,8 | -0,5 | - ½ | ½ | 1 | 1 ½ |

Príjmy (v % HDP) | Správa júl 2006 | 43,2 | 43,4 | 43,2 | 43 | 42 ½ | -- |

KOM máj 2006 | 43,2 | 43,4 | 43,1 | 43,0 | -- | -- |

PS február 2006 | 43,2 | 43,4 | 43 | 43 | 42 ½ | 42 |

Výdavky (v % HDP) | Správa júl 2006 | 46,8 | 46,7 | 46,2 | 45 ½ | 44 ½ | -- |

KOM máj 2006 | 46,8 | 46,7 | 46,1 | 45,5 | -- | -- |

PS február 2006 | 46,8 | 46,7 | 46 | 45 | 44 ½ | 43 ½ |

Cyklicky upravené saldo (v % HDP) | Správa júl 20061 | -3,5 | -2,9 | -2,9 | -2,1 | -1,9 | -- |

KOM máj 20062 | -3.4 | -3,0 | -3,0 | -2,3 | -- | -- |

PS február 20063 | -3,4 | -2,9 | -2,9 | -1,8 | -1,5 | -1,1 |

Štrukturálne saldo4 (v % HDP) | Správa júl 20065 | -- | -3,0 | -2,9 | -2,1 | -1,9 | -- |

KOM máj 20065 | -3,5 | -3,1 | -3,0 | -2,3 | -- | -- |

PS február 20065 | -- | -3,0 | -2,9 | -1,8 | -1,5 | -1,1 |

Hrubý verejný dlh (v % HDP) | Správa júl 2006 | -- | -- | 68 ½ | 68 ½ | -- | -- |

KOM máj 2006 | 65,5 | 67,7 | 68,9 | 69,2 | -- | -- |

PS február 2006 | 65,5 | 67 ½ | 69 | 68 ½ | 68 | 67 |

Poznámky: 1 Výpočty útvarov Komisie na základe informácií v správe. Odhadovaný rastový potenciál na obdobie rokov 2004 – 2009 je jednotlivo pre každý rok 0,9 %, 1,2 %, 1,3 %, 1,3 %, 1,4 % a 1,4 %. 2 Prognóza útvarov Komisie zo začiatku roka. Odhadovaný rastový potenciál na obdobie rokov 2004 – 2009 je 0,8 %, 1,1 %, 1,2 %, 1,2 %, 1,1 % a 1,1%. 3 Výpočty útvarov Komisie na základe údajov z programu stability. Odhadovaný rastový potenciál na obdobie rokov 2004 – 2009 je 0,8 %, 1,1 %, 1,2 %, 1,2 %, 1,2 % a 1,2%. 4 Cyklicky upravené saldo (ako je uvedené v predchádzajúcich riadkoch) bez jednorazových a ostatných dočasných opatrení. 5 Jednorazové a iné dočasné opatrenia (0,1 % HDP v rokoch 2004 a 2005). Zdroj: Správa predložená Nemeckom; Ekonomické prognózy vypracované útvarmi Komisie začiatkom roku 2006 (KOM); Program stability (PS); Výpočty útvarov Komisie. |

Zoznam fiškálnych vplyvov týchto opatrení (vyjadrené v percentách HDP) v porovnaní so základným scenárom nezmenenej politiky je uvedený v tabuľke 2, v ktorej sa uvádza, že v roku 2006 by tieto opatrenia celkovo nemali vplyv na konsolidáciu v roku 2006 a v roku 2007 by ich príspevok ku konsolidácii bol v porovnaní so základným scenárom vo výške 1,1 % HDP[6]. Tým by sa zabezpečila korekcia nadmerného schodku najneskôr do roku 2007.

Tabuľka 2: Fiškálny vplyv diskrečných opatrení v porovnaní so základným scenárom

2006 | 2007 | 2008 |

(v % HDP) |

Príjem | -0,08 | 0,60 | 0,76 |

Dane | -0,08 | 0,97 | 1,12 |

Príspevky na sociálne zabezpečenie | -0,01 | -0,37 | -0,37 |

Výdavky | 0,10 | 0,46 | 0,59 |

Peňažné prevody | 0,03 | 0,31 | 0,43 |

Kapitálové prevody | 0,01 | 0,06 | 0,08 |

Verejná spotreba | 0,07 | 0,09 | 0,08 |

Vplyv na rozpočtové saldo spolu | 0,0 | 1,1 | 1,4 |

(+: zlepšujúce sa saldo) Zdroj: Správa predložená Nemeckom |

Správa ďalej obsahuje analýzu citlivosti, podľa ktorej výsledkom reálneho rastu HDP vyššieho o ¼ percentuálneho bodu, ako sa očakávalo v roku 2006, by boli úpravy nadmerného schodku už tohto roku. Naopak, podľa uvedenej správy by sa prepadom skutočného rastu HDP o ¼ percentuálnych bodov v roku 2006 a o ½ percentuálneho bodu v roku 2007 zabezpečila korekcia nadmerného schodku do roku 2007.

Rozpočtové saldo v roku 2008 a po ňom

Prijaté opatrenia majú trvalú povahu a očakáva sa, že v porovnaní zo základným scenárom vo väčšej miere prispejú ku konsolidácii. Z toho dôvodu Nemecko predpokladá zlepšenie salda verejných financií o 0,5 % HDP ročne na schodok vo výške približne 2 % HDP v roku 2008 a 1,5 % HDP v roku 2009. Štrukturálne saldo (cyklicky upravené saldo bez jednorazových a dočasných opatrení) by sa však v roku 2008 podľa odhadov útvarov Komisie vypracovaných na základe údajov uvedených v správe zlepšilo iba o 0,2 percentuálneho bodu HDP.

V správe sa berie do úvahy, že Nemecko práve plánuje zaviesť v roku 2008 reformu zdaňovania spoločností. Prvky reformy sa ešte upresňujú, ale údaje na roky 2008 a 2009 obsiahnuté v správe zahŕňajú rezervy pre možné krátkodobé prepady príjmov, spojené s touto reformou, rádovo 0,4 % HDP ročne. V správe sa uznáva, že by sa tým štrukturálna konsolidácia odložila na neskôr, keďže účinky výhod z reformy by sa mohli prejaviť iba oneskorene.

2.2 Verejný dlh

Na konci roku 2005 bol dlh verejných financií na úrovni 67,7 % HDP a vo vykonávacej správe sa očakáva, že pomer dlhu k HDP sa v roku 2007 v porovnaní s rokom 2006 ustáli na úrovni 68,5 %.

3. Vyhodnotenie opatrení prijatých Nemeckom v reakcii na rozhodnutie Rady

Vyhodnocovanie dodržiavania rozhodnutia Rady podľa článku 104 ods. 9 sa vykonáva na základe správy predloženej nemeckými orgánmi, makroekonomického scenára stanoveného v rozhodnutí Komisie a ekonomickej prognózy útvarov Komisie zo začiatku roku 2006.

Na základe 1,0 % miery v roku 2005 sa v makroekonomickom scenári, z ktorého sa vychádza vo vykonávacej správe, počíta s rastom HDP vo výške 1,6 % v roku 2006, 1,0 % v roku 2007 a 1¾ % v rokoch 2008 a 2009. Tento scenár sa podobá scenáru, z ktorého sa vychádza v rozhodnutí Rady v súlade s článkom 10 ods. 9, pričom sa v tomto scenári plánuje rast reálneho HDP o 1,5 % v roku 2006 (na základe predbežných prognóz útvarov Komisie z februára 2006) a o takmer 1 % v roku 2007. V prognóze útvarov Komisie zo začiatku roku 2006 sa miera rastu HDP plánuje vo výške 1,7 % na rok 2006 a 1,0 % na rok 2007. Súčasný hospodársky rozvoj nedáva dôvod na prehodnotenie tejto prognózy.

3.1 Saldo štátneho rozpočtu

Rozpočtové saldo v rokoch 2006 a 2007

V prognóze útvarov Komisie zo začiatku roka sa uvádzala výška schodku verejných financií v roku 2006 na úrovni 3,1 % HDP a v roku 2007 na úrovni 2,5 % HDP. Účinky vývoja rozpočtu po konečnom termíne sa zdajú byť v konečnom dôsledku pomerne neutrálne, takže plánovaný schodok nie je potrebné v súčasnosti prehodnotiť[7]. Takže rozpočtový plán na roky 2006 a 2007 stanovený v správe sa zdá byť hodnoverný. Zo súčasných hodnotení vývoja v Nemecku vypracovaných Komisiou vyplýva, že úprava nadmerného schodku do termínu stanoveného Radou by mala byť zabezpečená.

Pri 43 % HDP v obidvoch rokoch je pomer príjmov podobný odhadu Komisie. Platí to aj pre štruktúru príjmov[8]. Rovnako aj plánovaný pokles podielu výdavkov zo 46,7 % HDP na 46,2 % HDP v roku 2006 a na 45,5 % HDP v roku 2007 sa podobá prognózam útvarov Komisie. V aktualizácii programu stability vypracovanej vo februári 2006 sa však plánovalo zníženie podielu výdavkov v roku 2007 na 45 %. V tejto aktualizácii sa podrobne neupresnili všetky opatrenia predpokladané pre úpravu nadmerného schodku. Naopak, vykonávacia správa takýto zoznam opatrení obsahuje (ich vplyv je zhrnutý v tabuľke 2). V porovnaní s prognózami uvedenými v aktualizácii však nárast výdavkov v rozpočte verejných financií má zjavne svoj pôvod vo vyšších sociálnych dávkach. V aktualizácii programu stability sa predpokladalo, že plánovanou reformou systému zdravotnej starostlivosti sa udrží rast výdavkov na uzde[9], čo sa vzhľadom na informácie uvedené v správe nedeje v takej miere ako sa odhadovalo. Zdá sa, že aj výdavky spojené trhom práce, konkrétne ide o výdavky na dlhodobo nezamestnaných (Arbeitslosengeld II) , presahujú rozpočtové plány z februára 2006, a to s následkami v roku 2007.

Na základe plánov rastu uvedených v prognóze útvarov Komisie zo začiatku roka sa zlepšenie štrukturálneho salda za roky 2006 a 2007 odhaduje v súhrnnom vyjadrení na 0,8 % HDP[10], čo je o niečo menej ako je štrukturálna úprava vo výške 1 percentuálneho bodu odporúčaného Radou, ale zostáva stále blízko tejto hodnoty. Tým by však nezabezpečila korekcia nadmerného schodku v roku 2007 s dostatočnou rezervou.

Ako sa podrobne uvádza vo vykonávacej správe, proces prijímania konsolidačných opatrení v rámci všeobecne záväzných právnych predpisov je v pokročilom štádiu, ale významná časť z nich ešte musí nadobudnúť účinnosť. Osobitne potrebné bude rigorózne plnenie rozpočtu, aby sa vyriešil problém sociálnych transferov, ktoré sú vyššie, ako sa očakávalo.

Rozpočtové saldo v roku 2008 a po ňom

Podľa vykonávacej správy schodok verejných financií bude aj naďalej klesať po očakávanej úprave nadmerného schodku do roku 2007. Prijaté opatrenia majú samozrejme trvalý charakter. V aktualizovanom programe stability sa stanovil strednodobý cieľ týkajúci sa rozpočtového salda v kategóriách štrukturálnych, ale neočakávalo sa ňom, že tento cieľ sa dosiahne počas trvania programu. Podľa výpočtov útvarov Komisie, vychádzajúcich z údajov uvedených v správe, by zlepšenie štrukturálneho salda nedosiahlo v roku 2008 kritérium 0,5 percentuálnych bodov.

V správe sa odhaduje rozpočtové riziko v súvislosti s plánovanou (ale nie úplne konkretizovanou) reformou zdaňovania spoločností, ktorá sa má vykonávať v roku 2008, vo výške 0,4 % HDP. To sa nezohľadnilo v aktualizácii programu stability, na základe ktorej Komisia odhadovala zlepšenie v roku 2008 o 0,3 percentuálneho bodu[11]. Rada preto vo svojom stanovisku k aktualizovanému programu stability zo 14. marca 2006[12] vyzvala Nemecko, aby poskytlo ubezpečenie, že „oznámenou reformou o zdaňovaní spoločností sa nenaruší fiškálna konsolidácia“.

3.2 Verejný dlh

Podľa hospodárskej prognózy, ktorú vypracovali útvary Komisie začiatkom roka 2006, sa plánuje rast miery zadlženia verejných financií z úrovne 67,7 % HDP v roku 2005 na úroveň 68,9 % HDP v roku 2006 a 69,2 % HDP v roku 2007. Malý rozdiel medzi prognózou útvarov Komisie a plánom uvedeným vo vykonávacej správe, v ktorom sa predpokladá stabilizácia dlhu v rokoch 2006 a 2007 na úrovni 68,5 %, by asi mohol vzniknúť v dôsledku rozdielneho plánovania privatizácie a podobných transakcií, ktoré uskutočňujú rozpočtové orgány v Nemecku s cieľom dodržať vnútroštátne rozpočtové pravidlá vyjadrené v pokladničnej štatistike[13].

Prognóza útvarov Komisie zo začiatku roka, rovnako ako vykonávacia správa, sa vzťahuje iba na vývoj dlhu do roku 2007. Po tomto roku, pri náraste nominálneho rastu HDP a znížení celkového schodku, by mal dlh začať po čase klesať. V aktualizovanom programe stability, ktorý zatiaľ neobsahuje vyšší schodok na roky 2008 a 2009 v dôsledku reformy zdaňovania spoločností, sa na tieto roky predpokladá, že zníženie miery zadĺženia sa má dosiahnuť prostredníctvom „úprav bilančných tokov“, ktoré sa však v aktualizácii nekonkretizovali. Ako už Rada uviedla vo svojom stanovisku zo 14. marca 2006, „vývoj miery zadlženia by bol možno menej priaznivý ako sa plánovalo v programe, a to vzhľadom na riziká týkajúce sa rozpočtových cieľov […]. S prihliadnutím na toto vyhodnotenie rizík sa miera zadlženia nemusí dostatočne zmenšovať smerom k referenčnej hodnote.“ Ako už bolo poznamenané, riziká týkajúce sa rozpočtových cieľov na roky po roku 2007 zostávajú, teraz už vrátane možných prepadov príjmov vyplývajúcich z reformy zdaňovania spoločností, čo by spomalilo tempo znižovania dlhu. Ak by sa v rokoch nasledujúcich po roku 2007 zabezpečilo dosiahnutie vyšších prebytkov rozpočtu, ako sa v súčasnosti predpokladá v primárnom salde, mohol by sa rýchlejšie dosiahnuť strednodobý rozpočtový cieľ, a naopak, zrýchlilo by sa tempo znižovania dlhu.

4. Závery

Vzhľadom na aktuálne informácie sa zdá, že Nemecko prijalo opatrenia predstavujúce primeraný pokrok smerom k náprave nadmerného schodku v lehotách stanovených Radou, to znamená najneskôr do roku 2007.

Konkrétne od konca roku 2005 Nemecko schválilo obsiahly balík nápravných opatrení, ktorým by sa v prípade jeho úplného a efektívneho vykonania zabezpečilo, že do roku 2007 schodok klesne pod 3 % HDP referenčnej hodnoty. Odhaduje sa, že kumulatívne zníženie cyklicky upraveného schodku bez jednorazových a iných dočasných opatrení by sa v rokoch 2006 a 2007 priblížilo k hodnote odporúčanej v rozhodnutí Rady.

Komisia sa na základe prv uvedeného hodnotenia domnieva, že v súčasnosti nie sú v postupe pri nadmernom schodku proti Nemecku potrebné ďalšie kroky.

V súlade s rozhodnutím Rady schválené opatrenia majú trvalú povahu, čo by malo zaručiť, že nominálny schodok zostane v rokoch nasledujúcich po roku 2007 zreteľne pod hranicou 3 % HDP. Z aktuálnych informácií však vyplýva, že úpravou v rokoch nasledujúcich po roku 2007 sa nedosiahne zlepšenie štrukturálneho salda vo výške 0,5 percentuálneho bodu HDP požadovaného Radou, aby sa rýchlo dosiahol strednodobý cieľ vyrovnaného rozpočtu zo štrukturálneho hľadiska.

Komisia bude aj naďalej pozorne sledovať vývoj rozpočtu v Nemecku v súlade so Zmluvou o ES a pri zvažovaní požiadaviek na Nemecko v súvislosti s podávaním správ, ako je to stanovené v rozhodnutí Rady v súlade s článkom 104 ods. 9 zo 14. marca 2006.

[1] Všetky dokumenty týkajúce sa postupu pri nadmernom schodku v prípade Nemecka možno nájsť na tejto internetovej stránke: http://europa.eu.int/comm/economy_finance/about/activities/sgp/edp/edpde_en.htm.

[2] Ú. v. EÚ L 126 z 13.5.2006.

[3] Ú. v. ES L 209 z 2.8.1997 a Ú. v. EÚ L 174 zo 7.7.2005.

[4] Všimnite si, že s výnimkou niekoľkých premenných pri roku 2006 sa v správe (rovnako ako v aktualizáciách programu stability) používajú zaokrúhlené čísla.

[5] V systéme zdravotnej starostlivosti sa predpokladalo, že rovnováha by sa obnovila do roku 2007, čo by bolo v rovnakej miere spôsobené vyššími príjmami a zníženými výdavkami.

[6] V správe sa zdôrazňuje, že by sa to nerovnalo štrukturálnej úprave, pretože celkový vplyv právnych opatrení sa porovnáva so základným scenárom, keďže štrukturálna úprava má medziročný charakter.

[7] Z dôvodu bežného predpokladu nezmenenia politík po konečnom termíne v prognózach útvarov Komisie zo začiatku roku sa nebral do úvahy nedávno prijatý zákon o zmenách v daňovom zákone v roku 2007 ( Steueränderungsgesetz 2007) , ktorý obsahuje zníženie daňových úľav ako napríklad zníženie úľavy pre dochádzajúce osoby, čím sa prispeje približne 0,1 % HDP ďalších úspor v roku 2007. Vyššie príjmy sa však vyrovnávajú ďalšími výdavkami plánovanými v nedávno prijatom návrhu zákona o novej podpore pre starostlivosť o dieťa (Elterngeld) a rizikom pri plnení rozpočtu, konkrétne ide o prevody pre dlhodobo nezamestnaných (Arbeitslosengeld II) , ktoré sú vyššie ako sa plánovalo, a vyššími výdavkami na zdravotnú starostlivosť, čo sa prejavilo po uverejnení prognózy.

[8] Dňa 12. júla 2006 vláda načrtla opatrenia v systéme zdravotnej starostlivosti a medzi nimi aj zvýšenie miery príspevkov o 0,5 percentuálnych bodov od roku 2007. To plánovali aj útvary Komisie vo svojej prognóze zo začiatku roka, pokiaľ ide o reakciu poskytovateľov zdravotného poistenia na vývoj výdavkov.

[9] Podrobný opis sa nachádza vo formálnom hodnotení aktualizácie programu stability vypracovanom útvarmi Komisie, ktoré je dostupné na internetovej stránke:http://europa.eu.int/comm/economy_finance/about/activities/sgp/country/edp/edprep2004_uk.pdf

[10] To je o niečo menej, ako sa uvádza v správe (podkladom sú výpočty útvarov Komisie na základe údajov v správe podľa spoločne dohodnutej metodiky). Rozdiel sa vysvetľuje o niečo vyššími hodnotami možného rastu uvedenými v nemeckej prognóze, čo má vplyv na produkčnú medzeru, a tým aj na cyklickú úpravu.

[11] Následkom bežného zaokrúhlenia, ktoré použilo Nemecko pri predkladaní rozpočtových plánov, to nie je viditeľné v tabuľke 1, kde sa zdá, že plánovaný schodok sa nemení a je vo výške 2 % na rok 2008 a 1,5 % na rok 2009. Kým však v programe stability z februára boli prognózy na dolnej hranici zaokrúhlenia, teraz sú pri obidvoch rokoch na hornej hranici.

[12] Ú. v. EÚ C 82 z 5.4.2006.

[13] Napríklad spoločnosti musia od roku 2006 preniesť svoje mesačné príspevky do sociálneho zabezpečenia od polovice nasledujúceho mesiaca do konca mesiaca, kedy sú splatné. To povedie v roku 2006 k trinástim namiesto dvanástim platbám v hotovosti, poskytujúc systémom sociálneho zabezpečenia dočasné úľavy na hotovosti do roku 2007. Kým toto je podľa účtovných pravidiel ESA95 rozpočtovo neutrálne – pričom to vedie k schodku v systémoch sociálneho zabezpečenia –, čisté výpožičky v zmysle hotovosti sa podstatne znížia, čo by utlmilo rast hrubého dlhu.